### NN 148/2024 (18.12.2024.), Pravilnik o objavi podataka o poslodavcima kod kojih je proveden nadzor u području prijavljivanja rada

Ministarstvo rada, mirovinskoga sustava, obitelji i socijalne politike

2442

Na temelju članka 12. stavka 7. i članka 20. stavka 4. Zakona o suzbijanju neprijavljenog rada (»Narodne novine« broj 151/22) ministar rada, mirovinskoga sustava, obitelji i socijalne politike donosi

PRAVILNIK

O OBJAVI PODATAKA O POSLODAVCIMA KOD KOJIH JE PROVEDEN NADZOR U PODRUČJU PRIJAVLJIVANJA RADA

Članak 1.

(1) Ovim Pravilnikom propisuje se sadržaj, način upisa u evidenciju i rokovi objave podataka o poslodavcima kod kojih je tijekom inspekcijskog nadzora zapisnikom utvrđeno postojanje neprijavljenog rada te sadržaj, način upisa u evidenciju i rokovi objave podataka o poslodavcima kod kojih je tijekom inspekcijskog nadzora utvrđeno da nisu prekršili odgovarajuće propise u području prijavljivanja rada i isplate plaće.

(2) Propisi iz stavka 1. ovoga članka navedeni su u Prilogu 1. ovoga Pravilnika koji čini njegov sastavni dio.

(3) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.

(1) Evidencija poslodavaca kod kojih je tijekom inspekcijskog nadzora zapisnikom utvrđeno postojanje neprijavljenog rada sadrži sljedeće podatke:

1. naznaku da se evidencija vodi na temelju zapisnika o provedenom inspekcijskom nadzoru i utvrđivanju postojanja neprijavljenog rada

2. ime i prezime poslodavca fizičke osobe odnosno tvrtku pravne osobe poslodavca

3. sjedište poslodavca

4. osobni identifikacijski broj (u daljnjem tekstu: OIB) poslodavca pravne osobe, OIB poslodavca fizičke osobe te matični broj obrta (u daljnjem tekstu: MBO) ako je subjekt upisa obrtnik

5. datum provedenog inspekcijskog nadzora

6. opis nepravilnosti zbog koje je poslodavac upisan u evidenciju

7. datum upisa podatka u evidenciju.

(2) Evidencija poslodavaca kod kojih tijekom inspekcijskog nadzora nije utvrđeno kršenje odgovarajućih propisa u području prijavljivanja rada i isplate plaće sadrži sljedeće podatke:

1. naznaku da se evidencija vodi na temelju zapisnika o provedenom inspekcijskom nadzoru kojim nije utvrđeno kršenje propisa u području prijavljivanja rada i isplate plaće te suglasnosti poslodavca za objavljivanjem podataka

2. ime i prezime poslodavca fizičke osobe odnosno tvrtku pravne osobe poslodavca

3. sjedište poslodavca

4. OIB poslodavca pravne osobe, OIB poslodavca fizičke osobe te matični broj obrta, ako je subjekt upisa obrtnik

5. datum provedenog inspekcijskog nadzora.

(3) Evidencije iz stavaka 1. i 2. ovoga članka vode se pisano u elektroničkom obliku.

Članak 3.

(1) Upis u evidenciju iz članka 2. stavka 1. ovoga Pravilnika vrši se na temelju obavijesti nadležnog inspektora koji je prema posebnom propisu ovlašten za nadzor u vezi s radom i zapošljavanjem (dalje u tekstu: nadležni inspektor) i koji je utvrdio postojanje neprijavljenoga rada.

(2) Upis u evidenciju iz članka 2. stavka 2. ovoga Pravilnika vrši se na temelju obavijesti nadležnog inspektora koji je prilikom inspekcijskog nadzora provedenog na okolnost postojanja neprijavljenog rada, utvrdio da poslodavac nije prekršio odgovarajuće propise u području prijavljivanja rada i isplate plaće te dostavljene suglasnosti poslodavca za objavu podataka iz evidencije.

Članak 4.

(1) U slučaju da je prilikom inspekcijskog nadzora utvrđeno postojanje neprijavljenog rada, zbog čega je nadležni inspektor donio rješenje u skladu s odredbama propisa o suzbijanju neprijavljenog rada odnosno propisa kojim je uređen rad državljana trećih zemalja u Republici Hrvatskoj, ili pokrenuo prekršajni postupak zbog povreda odredaba zakona utvrđenih u Prilogu 1. ovoga Pravilnika, nadležni inspektor dužan je, u roku od osam dana od dana kada je inspekcijskim nadzorom utvrđeno postojanje neprijavljenoga rada, ministarstvu nadležnom za rad (u daljnjem tekstu: ministarstvo) dostaviti obavijest o imenu i prezimenu poslodavca fizičke osobe, odnosno tvrtki pravne osobe poslodavca, sjedištu poslodavca, OIB-u odnosno MBO-u poslodavca, datumu provedenog inspekcijskog nadzora i nepravilnosti zbog koje je potreban upis poslodavca u evidenciju.

(2) Obavijest iz stavka 1. ovoga članka koja sadrži podatke potrebne za upis u evidenciju dostavlja se elektroničkim putem na obrascu iz Priloga 2. ovoga Pravilnika koji čini njegov sastavni dio.

(3) Kršenje odgovarajućih propisa u području prijavljivanja rada iz stavka 1. ovoga članka obuhvaća najmanje jedan opis postupanja iz Priloga 1. ovoga Pravilnika.

Članak 5.

(1) Ako je prilikom inspekcijskog nadzora, koji je proveden na okolnost postojanja neprijavljenog rada, utvrđeno da poslodavac nije prekršio odgovarajuće propise u području prijavljivanja rada i isplate plaće, uz suglasnost poslodavca, nadležni inspektor dužan je u roku od 15 dana od dana provedenog inspekcijskog nadzora ministarstvu dostaviti obavijest o imenu i prezimenu poslodavca fizičke osobe odnosno tvrtki pravne osobe poslodavca, sjedištu poslodavca, OIB-u poslodavca, datumu provedenog inspekcijskog nadzora te suglasnost poslodavca za upis u evidenciju i objavu podataka iz evidencije na mrežnim stranicama ministarstva.

(2) Obavijest iz stavka 1. ovoga članka koja sadrži podatke potrebne za upis u evidenciju dostavlja se elektroničkim putem na obrascu iz Priloga 3., kojemu se prilaže suglasnost na obrascu iz Priloga 4., a koji prilozi čine sastavni dio ovoga Pravilnika.

(3) Obavijest iz stavka 1. ovoga članka nadležni inspektor ne dostavlja ministarstvu ako je nadležno inspekcijsko tijelo protiv poslodavca odnosno odgovorne osobe tog poslodavca nadležnom državnom odvjetništvu podnijelo kaznenu prijavu zbog kaznenih djela protiv radnih odnosa i socijalnog osiguranja, i to zbog neisplate plaće, povrede prava iz socijalnog osiguranja odnosno protuzakonitog zapošljavanja.

Članak 6.

(1) Podaci se upisuju u evidencije iz članka 2. stavaka 1. i 2. ovoga Pravilnika i objavljuju na mrežnim stranicama ministarstva najkasnije u roku od osam dana od dana zaprimanja obavijesti iz članka 3. stavka 1. odnosno stavka 2. ovoga Pravilnika.

(2) Upis u evidencije vrši se prema redoslijedu zaprimanja obavijesti iz članka 3. stavka 1. odnosno stavka 2. ovoga Pravilnika.

(3) Prilikom unosa podataka u evidencije, pogreške u imenima i brojevima, očite pogreške u pisanju, odnosno nesuglasnosti između podataka u dostavljenim obavijestima iz članka 3. stavka 1. odnosno stavka 2. ovoga Pravilnika i podataka u sudskom ili obrtnom registru može ispraviti nadležni službenik ministarstva bez odgode i u svako doba.

(4) Iznimno od stavka 1. ovoga članka, na mrežnim stranicama ministarstva neće se objaviti podaci iz evidencije iz članka 2. stavka 2. ovoga Pravilnika ako ministarstvo ima saznanje da je protiv poslodavca odnosno odgovorne osobe tog poslodavca podnesena kaznena prijava zbog kaznenih djela protiv radnih odnosa i socijalnog osiguranja, i to zbog neisplate plaće, povrede prava iz socijalnog osiguranja odnosno protuzakonitog zapošljavanja.

Članak 7.

(1) Podaci o poslodavcu za kojeg je tijekom inspekcijskog nadzora utvrđeno da je prekršio propise u području prijavljivanja rada uklonit će se s mrežnih stranica ministarstva:

1. nakon proteka razdoblja utvrđenog propisom o suzbijanju neprijavljenoga rada

2. kada poslodavac ministarstvu dostavi pravomoćnu odluku suda kojom je utvrđeno da nije prekršio odgovarajuće propise u području prijavljivanja rada odnosno kojom se odbija optužba protiv poslodavca.

(2) Iznimno od stavka 1. točke 2. ovoga članka, s mrežnih stranica ministarstva neće se ukloniti podaci o poslodavcu protiv kojega je doneseno rješenje prema propisu o suzbijanju neprijavljenoga rada koje je postalo pravomoćno, a u provedenom sudskom postupku je optužba protiv poslodavca odbačena ili je odbijena iz razloga zastare prekršajnog postupka ili je donesena odluka na temelju načela prema kojem se u istoj stvari ne smije suditi ni odlučivati niti pokretati postupak drugi put.

Članak 8.

(1) Podaci o poslodavcu za kojeg je tijekom inspekcijskog nadzora utvrđeno da nije prekršio odgovarajuće propise u području prijavljivanja rada i isplate plaće uklonit će se s odgovarajućeg popisa objavljenog na mrežnim stranicama ministarstva:

1. na zahtjev poslodavca

2. kada nadležno inspekcijsko tijelo dostavi novu obavijest da je poslodavac prekršio odgovarajuće propise u području prijavljivanja rada i isplate plaće

3. kada ministarstvo sazna da je protiv poslodavca odnosno odgovorne osobe tog poslodavca podnesena kaznena prijava zbog kaznenih djela protiv radnih odnosa i socijalnog osiguranja, i to zbog neisplate plaće, povrede prava iz socijalnog osiguranja odnosno protuzakonitog zapošljavanja.

(2) Podaci poslodavca koji su uklonjeni u skladu sa stavkom 1. točkama 2. i 3. ovoga članka, bit će ponovno objavljeni bez odlaganja, a najkasnije u roku od tri dana, na zahtjev poslodavca ako poslodavac ministarstvu dostavi pravomoćnu odluku suda kojom je utvrđeno da nije bilo kršenja propisa u području prijavljivanja rada i isplate plaće, odnosno kojom se odbija optužba protiv poslodavca.

PRIJELAZNE I ZAVRŠNE ODREDBE

Članak 9.

Evidencije iz članka 2. stavaka 1. i 2. počinju se voditi danom stupanja na snagu ovoga Pravilnika.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/41

Urbroj: 524-03-02-01/4-24-5

Zagreb, 4. prosinca 2024.

Ministar
 Marin Piletić, v. r.

PRILOG 1.

Kršenje propisa u području prijavljivanja rada predstavlja svako postupanje koje obuhvaća neprijavljeni rad u užem i širem smislu, a osobito sljedeće:

|  |  |
| --- | --- |
| Propis | Opis postupanja |
| Zakon o suzbijanju neprijavljenoga rada | Ako nadležni inspektor donese rješenje kojim se poslodavcu nalaže podnošenje prijave na obvezno mirovinsko osiguranje i uplatu propisanog iznosa za svakog neprijavljenog radnika u korist državnog proračuna Republike Hrvatske (članak 7.). |
| Zakon o radu | Ako u slučaju kada ugovor o radu nije sklopljen u pisanom obliku, prije početka rada poslodavac ne izda radniku pisanu potvrdu o sklopljenom ugovoru (članak 14. stavak 3.). |
| Zakon o strancima | Ako poslodavac zapošljava ili koristi rad državljanina treće zemlje koji nema dozvolu za boravak i rad ili potvrdu o prijavi rada (članak 88. stavak 1.). |
|  | Ako poslodavac zaposli državljanina treće zemlje na poslovima za koje mu nije izdana dozvola za boravak i rad odnosno potvrda o prijavi rada (članak 88. stavak 4.). |
|  | Ako poslodavac zapošljava državljanina treće zemlje nositelja »EU plave karte« suprotno članku 128. stavku 2. Zakona o strancima. |
|  | Ako nadležni inspektor donese rješenje o privremenoj mjeri zabrane obavljanja djelatnosti zbog nezakonitog rada državljanina treće zemlje - bez dozvole za boravak i rad ili potvrde o prijavi rada (članak 240.). |
| Zakon o mirovinskom osiguranju | Ako poslodavac ne podnese prijavu početka, promjene ili prestanka osiguranja ili to učini nakon isteka propisanih rokova (članak 112. stavak 1. točke 2., 3. i 5.). |

Kršenje propisa u području isplate plaće predstavlja postupanje koje se odnosi osobito na sljedeće:

|  |  |
| --- | --- |
| Propis | Opis postupanja |
| Zakon o radu | Ako poslodavac bez suglasnosti radnika svoje potraživanje prema radniku naplati uskratom isplate plaće ili nekog njezina dijela, odnosno uskratom isplate naknade plaće ili dijela naknade plaće (članak 96. stavak 1.). |
|  | Ako poslodavac ne dostavi radniku, kojem na dan dospjelosti nije isplatio plaću, naknadu plaće, otpremninu ili naknadu za neiskorišteni godišnji odmor, ili ih nije isplatio u cijelosti, dva obračuna, od kojih je jedan obračun u kojem će biti iskazan ukupan iznos plaće, naknade plaće, otpremnine ili naknade za neiskorišteni godišnji odmor, a drugi obračun u kojem će biti iskazan iznos plaće ili dijela plaće, naknade plaće, otpremnine ili naknade za neiskorišteni godišnji odmor koji je bio dužan isplatiti, sa sadržajem u skladu s posebnim pravilnikom (članak 93. stavak 2.). |
| Zakon o osiguranju radničkih tražbina | Kada u postupku neposrednog rješavanja na temelju podataka Porezne uprave i Agencije za osiguranje radničkih tražbina tijelo državne uprave nadležno za nadzor primjene propisa o radu donese rješenje o privremenom osiguranju naplate utvrđene obveze pljenidbom i zabranom raspolaganja novčanim sredstvima koje poslodavac ima na bilo kojem računu kod banke (članak 36.). |
| Zakon o minimalnoj plaći | Ako poslodavac ne isplati minimalnu plaću na način propisan ovim Zakonom (članak 3. stavci 1., 2., 4., 5., 6. i 7.). |
|  | Ako poslodavac ne isplati povećanje plaće najmanje u visini utvrđenoj kolektivnim ugovorom čija je primjena proširena sukladno općem propisu o radu (članak 3.a stavci 1., 2. i 3.). |
|  | Ako poslodavac ne isplati minimalnu plaću u visini utvrđenoj uredbom Vlade Republike Hrvatske (članak 6. stavak 1.). |

PRILOG 2.

OBAVIJEST
 O UTVRĐENOM POSTOJANJU NEPRIJAVLJENOGA RADA

Na temelju članka 12. stavka 7. Zakona o suzbijanju neprijavljenog rada (»Narodne novine« broj 151/22) i članka 4. stavka 2. Pravilnika o objavi podataka o poslodavcima kod kojih je proveden nadzor u području prijavljivanja rada, dostavljaju se podaci o poslodavcu radi upisa u evidenciju i objave podataka na mrežnoj stranici ministarstva nadležnog za rad:

|  |  |
| --- | --- |
| Ime i prezime poslodavca fizičke osobe, odnosno tvrtka pravne osobe poslodavca |  |
| Sjedište |  |
| OIB odnosno MBO poslodavca |  |
| Datum provedenog inspekcijskog nadzora |  |
| Naznaka nepravilnosti zbog koje se poslodavac upisuje u evidenciju |  |

Datum: \_\_\_\_\_\_\_\_\_\_\_\_\_\_\_\_\_\_\_

Ime i prezime nadležnog inspektora: \_\_\_\_\_\_\_\_\_\_\_\_\_\_\_\_\_\_\_\_\_\_

Potpis nadležnog inspektora: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG 3.

OBAVIJEST
 O PROVEDENOM INSPEKCIJSKOM NADZORU TIJEKOM KOJEG JE UTVRĐENO DA POSLODAVAC NIJE PREKRŠIO PROPISE IZ PODRUČJA PRIJAVLJIVANJA RADA I ISPLATE PLAĆE

Na temelju članka 20. stavka 4. Zakona o suzbijanju neprijavljenog rada (»Narodne novine« broj 151/22) i članka 5. stavka 2. Pravilnika o objavi podataka o poslodavcima kod kojih je proveden nadzor u području prijavljivanja rada, dostavljaju se podaci o poslodavcu radi upisa u evidenciju i objave podataka na mrežnoj stranici ministarstva nadležnog za rad:

|  |  |
| --- | --- |
| Ime i prezime poslodavca fizičke osobe, odnosno tvrtka pravne osobe poslodavca |  |
| Sjedište |  |
| OIB odnosno MBO poslodavca |  |
| Datum provedenog inspekcijskog nadzora |  |

Datum: \_\_\_\_\_\_\_\_\_\_\_\_\_\_\_\_\_\_\_

Ime i prezime nadležnog inspektora: \_\_\_\_\_\_\_\_\_\_\_\_\_\_\_\_\_\_\_\_\_\_

Potpis nadležnog inspektora: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG 4.

U skladu s člankom 20. stavkom 1. Zakona o suzbijanju neprijavljenog rada (»Narodne novine« broj 151/22) i člankom 5. stavkom 2. Pravilnika o objavi podataka o poslodavcima kod kojih je proveden nadzor u području prijavljivanja rada, dajem:

SUGLASNOST
 ZA OBJAVU PODATAKA IZ EVIDENCIJE POSLODAVACA KOD KOJIH TIJEKOM INSPEKCIJSKOG NADZORA NIJE UTVRĐENO KRŠENJE PROPISA IZ PODRUČJA PRIJAVLJIVANJA RADA I ISPLATE PLAĆE

Datum: \_\_\_\_\_\_\_\_\_\_\_\_\_\_\_\_\_\_\_

Ime i prezime ovlaštene osobe poslodavca: \_\_\_\_\_\_\_\_\_\_\_\_\_\_\_\_\_\_\_

Potpis ovlaštene osobe poslodavca: \_\_\_\_\_\_\_\_\_\_\_\_\_\_\_\_\_\_\_\_\_\_\_\_